khistorydata/jeongjo-sjw-relations huggingface dataset:
정조 7년
兵曹參判尹塾疏曰。伏以。臣月前待罪薇院。聲罪翬晩二賊。惟知凶逆之可討。不念大官之爲重。妄觸邦憲。略陳一疏。不惟兪音之未降。批旨之未承。嚴敎鄭重。聖誨備至。臣滿心惶隕。屛首畏縮之中。恩敍遽下。除旨荐加。臣且惶且感。益不省措躬之所。噫。臣以孤立獨行之人。欲討窩窟根據之逆。其情則苦矣。其跡則殆而。噫。彼兩賊之罪。如有可討之人。則臣何敢捨命挺身。獨自聲討。而至于今屢年。寂然無一人秉義而致討者。使逆根未拔。而義理將晦。卽此一事。可以見人心之恬嬉。世道之混淆也。臣若一朝溘然。則其前後通天之罪。射日之兇。終無可暴之日乎。噫噫。痛矣。其至憯之說。極逆之狀。或有臣目擊而躬聞者。或有傳播而入耳者。然而有口而難言者。卽兩賊逞凶之時也。有筆而難陳者。卽兩賊危逼之說也。其後連夜追逐。與晦及龜禧。潛議者何說。所營者何事。其凶言逆節。臣不敢一一枚陳。而此專出於爲窮寇謀生之計。危動我聖上。幾不安於貳極之位。幸賴我先大王日月之明天地之德。凶徒雖不敢逞志。其流波餘孽。及乎乙未冬。丁酉秋。而群逆層生矣。目今懲討。宜絶逆源而徒治其流。不拔逆本而欲齊其末。如是而君綱有可立之時乎。民志有可定之期乎。臣之至願。祇欲一登臺席。捐生沬血。以伸積年腐心之痛。神人共憤之義矣。自今以往。願已畢矣。辭已達矣。雖卽日入地。含笑而可無憾焉。且伏念。臣以萬死餘生。十年之內。荐遭十喪。膏血枯涸。肌髓戍削。臣之自保。臣亦不自諒矣。幸得七八年少寧。男娶而女嫁。粗成家道。仍伏蒙我聖上如天若海拂拭寵擢之洪造。收拾餘精。振刷癃骨。矢死竭蹶。圖報萬一矣。一自今年。式月兩慽之後。嘔血之症。眩塞之祟。比昔倍蓰。砭入膏肓。從前趨膺。已無望矣。引年求退。雖非其時。望秋先零。正在今日。若蒙我天地父母喣濡生成之恩。獲丐數年之暇。隨意優游。對症調治。悲哀日遠。氣血漸蘇。則固當不俟召命。更出仕路。粗效涓埃之報。若病未痊可。死期將迫。則雖欲更試微忱。勢無奈何。召牌之下。承膺無路。玆敢略陳短章。仰暴危懇。伏乞聖慈。俯燭悲苦之情。特垂雨露之澤。許臣丐閑。永賜斥退。仍治臣逋慢瀆擾之罪。千萬伏祝。答曰。省疏具悉。卿其勿辭察任。
정조 7년
戶曹參議趙鼎鎭疏曰。伏以。臣與新除授本曹參判臣宋文載。有內外從應避之嫌。相避法。在下當遞。玆敢援例陳章。仰瀆宸嚴。伏乞聖明。亟命攸司。照法遞改。以存公格。不勝幸甚。答曰。省疏具悉。疏辭。下該曹稟處。
정조 7년
大司諫南玄老。司諫李濟萬。掌令李延伋。持平林道浩李百亨。獻納申致權。副校理林濟遠。正言洪樂恒洪聖淵。副修撰李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。
정조 7년
大司諫南玄老。司諫李濟萬。掌令李延伋。持平林道浩李百亨。獻納申致權。正言洪樂恒洪聖淵啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
持平林道浩啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事。第五件事。第十件事。亟停勿煩。
정조 7년
正言洪聖淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事。第五件事。亟停勿煩。
정조 7년
癸卯十一月十一日辰時。上御誠正閣。輪對官入侍時。左副承旨安聖彬。假注書徐瀅修。記事官李崑秀尹行任。掌樂主簿金載億。禮賓參奉李集命。軍資主簿金在瀗。濟用判官林性運。繕工監役朴師郯。以次進伏訖。聖彬曰。昨夜騎堂替直之時。參判參知。互相推諉。更鼓已撤。天色向曙。而屢度催促。終不入來。至使赴政判堂。別省記入直。宿衛事體。何等至嚴。而身爲騎堂。雖在常時。猶不敢若是慢忽。況此留門替直。尤爲緊重。而徹曉遲待。恬不知動。紀綱所在。萬萬驚駭。此等前所未有之擧。決不可置而不論。而本院。不過請推而已。宜有重勘之道。故敢此仰達矣。上曰。一倂罷職。下義禁府推考。新除授兵曹堂上。仍卽牌招入直。可也。出擧條上命輪對官以次進前。載億進前奏職姓名。上曰。爾能修擧本院云。甚用嘉尙。宿弊今幾釐正乎。如有可奏之事。陳達。可也。載億曰。本院略干吏逋。近纔釐正。姑無大段弊瘼。而第樂工貧殘之類。專賴一月一疋之布。僅得生活之中。嶺東諸邑樂工價布。擧入於蕩減之條。故樂工。無以支保。累次呼訴。此甚可矜矣。上曰。令本院提調。論理草記。可也。出擧條集命進前奏職名。上問所懷。對曰。無。在瀗進前奏職姓名。上問遺在。對曰。時遺在米九千二百九十九石二斗二升。上問所懷。對曰。無。性運進前奏職姓名。上問遺在。對曰。綿紬六十三同十八疋三十三尺。水獺皮二十令。各色方絲紬二百九十三尺。上問所懷。對曰。無。師郯進前奏職姓名。上問職掌。對曰。材木色。上問遺在。對曰。厚松板六百五立三分八里。松板三十三立九寸九分八里。廣松板五百二十六立三寸九分六里。厚板一百十立三尺八寸八分八里。上問所懷。對曰。無。命輪對官先退。賑郞入侍。賤臣承命出。與賑恤郞廳李溆尹文東偕入進伏。上曰。新頒定式。果能着實奉行乎。溆等曰。恪謹遵行矣。上曰。見今留養者幾口。而自本廳給料乎。溆等曰。留養者爲十九口。而自本廳連爲給料矣。上曰。留養者數多。則能無厭煩闊略之弊耶。溆等曰。安敢乃爾耶。上曰。置諸江倉。堂郞不能目覩。所謂留養。亦安知無名存實無之歎耶。溆等曰。郞廳頻頻摘奸。保無此弊矣。上曰。今日召見爾等。蓋欲益加勅勵。俾無疎漏之患。須體此意。務盡如保之責也。溆等受命。上命賑郞先退。軍士房承旨入侍。賤臣出傳還入。同副承旨趙興鎭追入進伏。上命聖彬先退。仍命興鎭讀諸公事訖。命禮房承旨入侍。賤臣出傳還入。行左承旨徐有防追入進伏。上命備局坐起設行與否。知入。賤臣出問還奏曰。今方設行云矣。仍命退。諸臣以次退出。
정조 7년
癸卯十一月十一日酉時。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。向因日寒。有勞問泮儒之擧。今聞諸生。奉箋稱謝云。擬欲召見。兼饋酒饌。日勢云暮。且明日以後。連値坐齋。過齋後當召見。箋文業已登覽。爾等早爲退去。史官以此意。招致閤外。宣諭諸儒。又命書榻敎曰。備局有司堂上趙時俊。口傳付軍職。上命退。諸臣以次退出。
정조 7년
行都承旨李憲默坐。行左承旨徐有防坐直。右承旨李在學奉命在外。左副承旨安聖彬坐。右副承旨洪秉纘在外。同副承旨趙興鎭坐直。注書二員未差。假注書徐瀅修仕朴能源仕直。事變假注書李衡達仕。
정조 7년
徐有防啓曰。自明日至十六日。國忌齋戒正日。視事。頉稟。傳曰。知道。
정조 7년
李憲默啓曰。新除授戶曹參判宋文載。除拜後過三日不爲出肅。依定式推考警責。仍卽牌招察任。何如。傳曰。允。
정조 7년
徐有防啓曰。新除授右副承旨洪秉纘。時在京畿驪州地。斯速乘馹上來事。下諭。何如。傳曰。允。
정조 7년
傳于李憲默曰。禮房承旨入侍。
정조 7년
吏曹口傳政事。以林錫喆爲兵曹參議。尹勉升爲兵曹參知。
정조 7년
傳于趙興鎭曰。吏房承旨入侍。
정조 7년
以兵曹參知林錫喆牌不進罷職傳旨。傳于趙興鎭曰。許遞。口傳差出。
정조 7년
趙興鎭。以弘文館言啓曰。新除授副修撰姜彝正。時在洪忠道公山地。經筵入番事緊。請斯速乘馹上來事。下諭。傳曰。依啓。
정조 7년
徐有防。以內醫院言啓曰。內賜字恤典則四十六件。謹依聖敎。一一面給於三廳醫官等。仍以仰體德意。誠心訪問。親戚奴僕。務從廣布。耳目所及。卽告賑廳。如欲收養。亦爲從願施行事。申申飭諭之意。敢啓。傳曰。渠輩粥業。自是廣濟之事。更須十分探察。期有實效。可也。
정조 7년
徐有防。以吏曹言啓曰。昨於筵中。以儀賓府空省記事入直與不入直之端。指一草記事。下敎矣。臣卽爲招致該吏。詳問委折。則以爲本府革罷經歷。殆近數百年。厥後以單郞廳。雖以入直省記。書呈吏曹。而初不入直。其爲謬例。未知創於何時。而亦無可據文籍。雖或有各司入直內摘奸之時。未嘗擧論者。蓋以只有單郞廳。又無假官差出之例。推移替直。其勢末由。且本府殘寒。不成官樣。只有廳事。初無容接吏隷之處。至於需用燈油柴草之屬。無處可辨。故在前辛丑年分。以此事狀。論移備局。則以猝難變通爲題云云。聞其所告。量其事勢。則因循謬規。非今斯今。而旣有官府。又有官員。而不爲入直。空塡省記。論以官制。實無所據。自本府拮据變通。使之依他各司入直之意。分付。何如。傳曰。分付實郞官。使之出意見論稟。更爲草記。可也。
정조 7년
趙興鎭。以戶曹言啓曰。依傳敎。領敦寧金熤十一月朔祿俸。令倉官更爲輸送于西部龍山坊所住處。則以爲自陷大戾。罪在罔赦。而未蒙誅殛之典。冒受常廩。分所不敢。而荐承輸送之命。仰戴恩造。俯訟釁負。感惶交切。益不省置躬之所。只自伏地哀號。恭俟嚴勘。祿俸又不領受云。何以爲之。敢啓。傳曰。更爲輸送。
정조 7년
徐有防。以禮曹言啓曰。觀此原春道暗行御史趙弘鎭別單。則江陵縣幼學黃基崙妻朴氏。夫病而能效每夜願代之誠。夫歿而能遂尺布自裁之義。生則盡禮。死又同穴。論其貞烈。合施旌閭。通川郡良人李春芳及其女兄春德。幼齡爲父。竝力搤虎。扶掖歸家。調護延壽。楊香古事。昔聞其語。千載之後。復見其人。論以激勸之方。奚論人地之微。竝令該道特許給復之典。恐合事宜。而繡啓雖自別。恩典旣係體重。枚擧事實。當請稟處。而區別旌復。有若直請者然。雖緣生疎。有違格例。推考警責。何如。傳曰。允。旌閭給復事。竝依施。
정조 7년
趙興鎭。以兵曹言啓曰。五衛將李弘遂。向來自訓局決棍之後。謂有情勢。動駕時侍衛及凡諸公故。一不進參。常時番次。亦爲稱頉云。揆以事體。誠極駭然。故昨以斯速就直之意。有所申飭矣。以爲雖至被罪。決不當供職。終不入直。渠雖鄕曲無知之人。放恣無嚴。莫此爲甚。此等之類。不可置之於宿衛之任。爲先汰去。令該府拿問定罪。何如。傳曰。卿當不能戢一殘弁。有此不緊草記乎。此草記。勿施。
정조 7년
趙興鎭。以兵曹言啓曰。臣於昨日。伏奉內賜字恤典則四十九件。粧䌙一件。臣𡊠祗受。其餘不粧四十八件。適在禁直。不得趁卽頒布。今始聚會別將以下將校軍兵等。謹依後錄書下數爻。一一分給後。仍以朝家德意。申申布諭。今我聖上。歉歲憂民。夙宵靡安。懷保之政。賑濟之方。靡不用極。至於童穉之無告者。尤軫愍恤之念。命作一部典則。曉告中外。凡大而行乞于市者。小而遺棄於道者。咸屬賑廳。主管求活。而坊曲旣多。聞見不逮。或慮一箇之不得其所。乃命各衙門各軍門。使其所屬。凡於往來之路。有所聞見。或收養爲子女婢僕。或來告于該部該廳。各從其願。俾無失所之患。今此典則中辭意。大略如是。節目詳載。眞諺俱備。務盡纖悉。期於洞曉。冊子領受之後。各自詳覽。悉心奉行。無論將領與軍卒。一依事目遵行。其外隊下軍卒。亦各傳布。使無大無小。咸體我聖上字恤之聖德。無敢泛忽之意。另加申飭本營各色軍兵。而其餘禁軍領事知兼習讀軍兵隊長等處。當給者四十四件。此則自臣營。今方加印。亦爲頒給之意。敢啓。傳曰。知道。
정조 7년
趙興鎭。以御營廳言啓曰。字恤典則。謹依頒賜數爻。中軍從事官將官將校各色軍頭目等處。以典則內辭意。申申曉諭後。照數分給。而旗隊長及敎師之當受者。爲三十九名。此則自臣營加印芸閣。鱗次一一曉諭分給之意。敢啓。傳曰。知道。
정조 7년
趙興鎭。以摠戎廳言啓曰。字恤典則。謹依頒賜數爻。中軍以下將官將校各色牌頭等處。以典則內辭意。申申曉諭後。照數頒給。而書記及隊摠之當給者。爲六十一名。此則自臣營加印於芸閣。鱗次一一分給之意。敢啓。傳曰。知道。
정조 7년
趙興鎭。以扈衛廳別將言啓曰。頒賜字恤典則粧䌙一件。臣命善伏地祗受後。聚會別將以下軍官及軍兵頭目等。依後錄書下粧䌙三件。分給別將李弘遠申大億李尙顯等處。不粧十九件。分給所任軍官三員。付祿軍官一員。領將軍官九員。六色軍頭目等處。仍以仰體惻怛之德意。一遵典則。惕念奉行事。申申曉諭之意。敢啓。傳曰。知道。
정조 7년
趙興鎭。以賑恤廳言啓曰。西部蓮池契居武藝別監李希重。慕華館石橋邊。得四朔遺棄女兒。渠之婢子旕丹。願爲收養事。來告本廳。而旕丹貧不自食云。故依節目給料之意。敢啓。傳曰。知道。雖曰貧不自食。係是掖隷收養。已令內庫給料。該廳勿爲上下。可也。
정조 7년
刑曹啓目粘。李一太之爲此獄正犯。斷然無疑。連加嚴刑。期於得情之意。分付。何如。判付啓。旣曰無證可質。旋又以爲死者之事。當問於生者。擧一邑許多生民。將何以推尋根因。大抵上下款論斷。未免矛盾。且況殺獄。何等至重。而無形影沒把捉之擧。直歸之於元犯者。朝家未之前聞。假令一太。分明有毁土而偸水之跡。推以常理。一坪之內。暗中引漑。元不是經營之事。則豈必夜半殺越。然後可濟渠欲幸。曾聞該府使戢盜。太不剛明。此獄成案。亦安知非猾校所牢寵。由前由後。有難遽然決折。此文案還下送。仍令該府使除尋常各別査究。從速指一報來後狀聞之意。分付爲旀。萬一如前矇矓。當別樣重勘。亦令道伯嚴飭爲良如敎。
정조 7년
刑曹啓目粘。殺獄罪人徐鳳恒子大協。誣罔天聽之罪。法當重繩。而事係爲父。情有可恕。令道臣刑推懲礪。初覆檢官。推考警責。何如。判付啓。更令新判堂具意見論理稟處爲良如敎。
정조 7년
備邊司啓目粘。前掌令姜上疏。沿邑麥弊。非獨湖南爲然。亦以此意。設賑諸道。一體分付。何如。判付啓。論理行會。期有實效爲良如敎。
정조 7년
備邊司啓目粘。執義李福徽上疏所陳。揀擇守令。罷各道監兵營卜定。減漁鹽白徵之稅。停義僧番錢。戢竊發五條。一體分付。何如。判付啓。第一件事。不任識守令之及今遞改。政屬急務。前此屢勤飭敎。而一二守令之外。未見有奉行之效。更良嚴飭爲稱。第二件事。若令循例知委而已。則必無撙節之效。此一款。亦須各別嚴禁爲旀。第三件事。依回啓施行爲旀。第四件事。令道臣捄弊之方。出意見論理狀聞爲旀。第五件事。亦依回啓施行爲有矣。外方戢盜之懈弛。姑此勿論。近來捕廳事。尤極駭痛。向來筵敎。不啻丁寧。而一味玩愒。曾不致察。此等捕將。何異偶人。如有嚴畏之心。焉敢乃爾。方欲考察。另施重勘。爲先自本司。除尋常嚴明分付。至於右捕將。新莅之初。了無剛猛底意。較看所謂近日庸將孱帥。反有遜焉。朝家特畀之意。果安在哉。此意竝以分付爲良如敎。
정조 7년
備邊司啓目粘。前獻納趙錫穆上疏所陳。誠亦有理。另飭京外。俾絶尙侈。以從崇儉。何如。判付啓。依回啓竝以嚴飭中外爲良如敎。
정조 7년
掌令李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事。五件事。十件事。亟停勿煩。
정조 7년
獻納申致權啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事。第五件事。亟停勿煩。
정조 7년
癸卯十一月十二日申時。上御誠正閣。吏房承旨入侍時。行都承旨李憲默。假注書徐瀅修。記事官李祖承尹行任。以次進伏訖。上謂憲默曰。卿已老矣。旅宦能無勞乎。憲默曰。筋力不至難强。故以昵近耿光爲幸。歲前。則欲爲留京矣。上曰。住在何處。憲默曰。寄宿於泮中矣。上曰。字恤典則。俄纔頒賜。下去後。須以朝家德意。一一曉告於嶺民。使之依此節目。恪勤遵行。可也。憲默曰。當依聖敎奉行矣。仍命退。諸臣以次退出。
정조 7년
行都承旨李憲默坐。行左承旨徐有防坐直。右承旨李在學奉命在外。左副承旨安聖彬坐。右副承旨洪秉纘在外。同副承旨趙興鎭坐直。注書二員未差。假注書徐瀅修仕直朴能源式暇。事變假注書未差
정조 7년
吏曹口傳政事。李重馥爲兵曹參知。
정조 7년
以全羅監司宮房營衙門折受屯庄作弊申飭事。祗受形止及內司所屬六島所捧。一依全州回浦面免稅例酌定事。令該曹稟處狀啓。傳于徐有防曰。事極怪訝。問于該司。委折詳細査實。仍具意見論理草記。係是民隱。雖値齋日。待明朝草記事。分付戶曹。宮稅如此。則營衙作屯爲弊。必當亦然。使之及今詳査。論理狀聞之意。自備局分付。今番蠲稅之後。營納宮納。幾皆撙節。獨於勳府太僕。民怨不些云。此殆該衙門。徒憑高摠。準數刻捧之致。廟堂何不察禁乎。委折亦爲査問草記。
정조 7년
安聖彬。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
李憲默。以吏曹言啓曰。儀賓府省記事草記批旨內。有分付實郞官。使之出意見更爲論稟事。命下矣。本曹佐郞李集斗所稟內。該府雖稱上司衙門。旣無緊關擧行。比諸造紙瓦署。尤爲閑司漫職。旣罷經歷。只有單郞。而設令假官。雖欲替直。官樣甚殘。需用難辦。容接之道。其勢誠難。在前闕直。實由於此。曾報備局。旣不變通。亦自本府。無他拮据之道。則與其空塡省記。有違事面。無寧姑依他例。權減入直云。所稟如此。而事係變通。有難擅便。何以爲之。敢稟。傳曰。與其虛塡在家人之姓名。孰若從實書空字之爲愈。此後儀賓府入直官員。以空字書入事。郞官處。分付。可也。
정조 7년
趙興鎭。以兵曹言啓曰。今夜三更量。木覓山烽臺東邊近處。忽有火光。發遣校卒。使之摘奸。則回告內。有人放火於烽臺咫尺。遺落一小紙。從城廊匍匐而走。烽燧軍與臣營旗手。追往執捉於九嶷峯近處以來。故一邊考見其小紙辭緣。則以爲當此大無之年。聖上憂慮萬民。而別有好策。上下人民。一無上達。實爲慨然。有八十老母。故得罪逃走耳云云。而仍爲査問其放火委折。則渠之所供內。洪忠道沃川居幼學鄭潤煥爲稱人。而其祖時雄。有戊申軍功。不得蒙賞典。故敢生希望之心。或上言或擊錚次。屢次上京。而且有歉歲救荒之策。果爲放火於南山。要作上達之堦云。烽臺事體。何等至重。而咫尺之地。故爲放火。事係變怪。萬萬凶悖。鄭潤煥出付攸司。依律處斷。該道參軍。令該府拿問嚴處。巡山軍卒。亦令法司從重科治。該營大將推考。烽燧將之未及禁斷於放火之前。亦甚可駭。自臣營各別嚴棍。臣亦有常時不能檢飭之失。惶恐待罪之意。敢啓。傳曰。放火人。不可不依律處勘。出付攸司。過齋後卽爲嚴刑取服。以爲懲一之地。烽臺百步內事。烽燧將卒勘罪。自是事目。則卿曹草記。該將領只請決棍。不請勘律。而軍卒。全不擧論。事之曚昧。孰甚於此。況烽臺所管卽本曹。而本曹事。如是歇看。可乎。但於他營門事。如是矻矻不已。眞所謂釜笑鼎底。卿則從重推考。至於該大將推考事。參軍拿處事。巡山軍勘罪事當否。更爲論理草記。可也。
정조 7년
趙興鎭。以訓鍊都監言啓曰。二更三點。烽火臺下山谷間。有大炬火光。故監軍朴基爀。走馬來到臣家門前。身佩御牌。故不得入來。招出執事。言有擧火之事。三牌巡邏軍。亦爲來告。聞極驚駭。急使入直別武士二人。巡牢八名。四面搜捕之際。烽臺軍輩。拾得一書。別武士吳宗海。誦書來傳。其文曰。當此大無之年。聖上憂慮萬民。而別有好策。上下人民。一無上達。實爲慨然。有八十老母。故得罪逃走云。擧火之變。投書之逃。極爲凶獰。而臣營巡邏當次。多發將卒。山底跟捕之際。烽燧軍。已爲捉得。誠甚萬幸。而事在山谷。巡邏軍之不得先捉。臣之常時不能檢飭之罪。在所難免。惶恐待罪之意。敢啓。傳曰。山上之事。邏卒何知。卿之自引。不已過乎。此草記置之。卿則勿待罪。可也。
정조 7년
趙興鎭。以禁衛營言啓曰。本營守烽軍曺漢福進告內。今日二更量。烽臺下四間許火起。故急往撲滅。左右尋覓。則有一着笠漢。貼身松木。方欲隱匿。故卽地捉來之際。兵曹校卒。追後逢着。捉入兵曹判書家云。姑待捉來。更當取招草記。而烽臺數步之地。有此中夜擧火之變。常時不能檢飭之失。臣實爲首。惶恐待罪之意。爲先敢啓。傳曰。一之爲怪。至再至三。卿之紀律。若能嚴明。豈有是也。卿則推考。
정조 7년
趙興鎭。以禁衛營言啓曰。烽臺擧火罪人洪忠道沃川居幼學鄭潤煥爲名漢。捉來取招。則謂有救荒可陳之策。而白紙四折許紙。書以當此大無之年。聖上憂慮萬民。而別有好策。上下人民。一無上達。實爲慨然。有八十老母。故得罪逃走云。其爲擧措。萬萬凶悖。而參軍趙義鎭。摘奸形止回告內。放火處距烽臺。果非四間許。不可爲三步之內云矣。事涉僞烽者。雖在他處。律文所載。尙擬一律。況此放火於煙臺三步之內。逃竄隱伏於數馬場之外者乎。事關戎政。不可尋常處之。而想必有指嗾之人。罪人鄭潤煥。出付臣營。限死棍問。反復得情後。梟示警衆。烽臺百步內事。責在入直校卒者。雖是節目約束。而參軍趙義鎭。亦不可無罪。從重決棍。當牌禁松軍二名。決棍除案。竝懲日後。烽燧將卒。令攸司從重勘處。而如臣無似。久叨匪分。紀律懈弛。莫重煙臺。犯夜擧火之變。前後相續。不勝惶恐之意。敢啓。傳曰。烽燧將卒。出付攸司。照法勘斷。參軍等論罪事。巡山之制。朝家未能詳知。更卽具由草記。可也。
정조 7년
徐有防。以禁衛營言啓曰。字恤典則。謹依頒賜數爻。中軍以下從事官將官將校各色書員牌頭。竝爲照數分給。而隊摠及敎師之當受者。爲九十四名。此則自臣營。加印芸閣。鱗次一一曉諭分給之意。敢啓。傳曰。知道。此草記捧置。已經兩日。而本營及訓摠兩營。無一人得納。何也。
정조 7년
趙興鎭。以兵曹言啓曰。本曹草記批旨內。放火人。不可不依律處勘。出付攸司。過齋後卽爲嚴刑取服。以爲懲一之地。烽臺百步內事。烽燧軍勘罪。自是事目。則卿曹草記。該將領只請決棍。不請勘律。而軍卒。全不擧論。事之曚昧。孰甚於此。況烽臺所管卽本曹。而本曹事。如是歇看。可乎。但於他營門事。如是矻矻不已。眞所謂釜笑鼎底。卿則從重推考。至於該大將推考事。參軍拿處事。巡山軍勘罪事當否。更爲論理草記。可也事。命下矣。烽臺百步之內。自是烽燧將卒之所管。事在百步之內。則守直將卒。宜請重勘。而倉卒之際。事目所在。全未覺得。只幸烽燧軍之捉得罪人。果未請勘烽燧將。則渠之軍卒。旣已捉納放火之人。故只請棍治。其初未禁斷之罪。旣是臣矇未覺察之失。至於該大將推考事。該參軍拿處事。巡山軍勘罪事。係是該營字內巡山軍卒之晝夜巡行處。而放火之人。旣未捉得。似不可無警。果有所論勘矣。大抵烽臺之事。乃是臣曹所管。則不能檢飭之責。臣實爲首。而烽燧軍之全不論勘。烽燧將之只請棍治。莫非臣顚倒昏謬之致。其所溺職之罪。合被嚴勘。聖敎之下。不勝惶恐之意。敢啓。傳曰。所謂合被嚴勘云云。亦似然矣。然未知勘以何律。可合事宜。卿則纔已問備。更勿煩稟。可也。
정조 7년
安聖彬。以漢城府言啓曰。今番戶籍捧單時。本府書吏中部次知吳成洽韓文興。東部次知高福仁金尙龍。西部次知咸有澤張文采金禹瑞。南部次知金志福金九鼎。北部次知李景淳劉興澤等。稱以新戶情債。每新戶。科外收斂。或三錢。或二錢。潛自收捧。盤松坊池下契金有祥。仁昌坊契姜遇賓河聖龜等三戶籍單。該掌書吏金禹瑞。前任書吏金守信。捧置後。落漏不書於帳籍。以致抄戶時呼冤。此輩罪犯。不可不爲先重繩。以懲他吏。南部都事李基讓。奉事李鋐牒呈內。松峴契任掌申大孫及無任金命澤。稱以紙價。錢文二三分式。收斂民間云。成冊紙價。旣有朝家所區劃。則洞任之憑藉斂錢。已極痛駭。而命澤之旣非任掌。同肆作弊者。尤極巧惡。本府戶籍廳書吏十一人。洞任申大孫。無任金命澤。竝移送秋曹。照律嚴治。何如。傳曰。眞所謂衝脅受拜。此草記還給。自本府從便處之。可也。
정조 7년
趙興鎭。以賑恤廳言啓曰。訓鍊都監陪砲手金鼎玉。鄕校洞近處。得十歲男兒興孫。告于中部。同都監軍士金廷玉。廣通橋近處。得九歲男兒卞大得。告于南部。同都監巡令手朴英大。蓮池契七牌近處。得八歲男兒崔才協。告于西部。守禦廳敎師宋好大。西小門內三巨里近處。得九歲男兒介孫。同廳軍幕手朴根郁。大平館契近處。得十歲男兒同伊。告于西部。自各該部。牒呈領付。故合五口。依節目留養之意。敢啓。傳曰。知道。如有願受人。出給。否則各別留養。若以數多之故。不能如前專意。則該郞官隨現重勘。卿亦難免不飭之責。惕念察飭。可也。
정조 7년
徐有防。以賑恤廳言啓曰。中部牒呈內。十歲男兒福世。九歲男兒允金。六歲男兒正月金。合三口領付。故依節目留養之意。敢啓。傳曰。此三口外。昨今所得納。無非軍門校卒之指告。各該部官等。豈其汩汩於抄戶之役。不能悉心致察而然乎。雖在抄戶之時。若能自行村閭。嚴飭洞長。豈有是也。當該部官等。稍待抄戶了當。不可無處分。姑先嚴飭。可也。
정조 7년
安聖彬。以賑恤廳言啓曰。御營廳別牙兵裵興萬。東門外伏處橋近處。得未滿一朔遺棄女兒。景慕宮二契居金成得妻朴召史。願爲收養。告于東部。自該部牒呈。而朴召史。貧不自食云。故依節目給料之意。敢啓。傳曰。知道。遺棄兒與行乞兒。尤有異焉。該營首先得納。極爲可嘉。該進告軍卒。令本營木一疋施賞。以爲勸他之地。可也。
정조 7년
趙興鎭。以御營廳言啓曰。依賑恤廳草記判付。本廳別牙兵裵興萬處。木一疋施賞之意。敢啓。傳曰。知道。
정조 7년
安聖彬。以賑恤廳言啓曰。守禦廳帳幕軍全萬昌。太平館七間屛門近處。得十歲男兒得成。仍欲收養。告于西部。自該部牒呈。故依願施行。帖文追後成給之意。敢啓。傳曰。知道。
정조 7년
安聖彬。以賑恤廳言啓曰。御營廳軍官朴千根。太平館契七間屛門近處。得九歲男兒雪云。告于西部。守禦廳巡令手趙世重。惠政橋近處。得十歲男兒李石健。同廳牢子裵政柱。沙器廛近處。得十歲男兒金乭伊。同廳巡令手黃成大。雜穀廛近處。得十歲男兒金二善。告于中部。自各該部。牒呈領付。故合四口。留養之意。敢啓。傳曰。知道。
정조 7년
趙興鎭。以賑恤廳言啓曰。守禦廳巡令手安觀興。壽進宮近處。得十歲男兒徐乭伊。同廳隊旗手姜聖大。布廛屛門近處。得十歲男兒李宗得。同廳牢子李成九。生鮮廛近處。得八歲男兒金卜蟾。合三口。告于中部。自該部牒呈領付。故依節目留養之意。敢啓。傳曰。知道。
정조 7년
趙興鎭。以賑恤廳言啓曰。本廳書吏張志翼。中部來九歲男兒永世。本廳庫直許坤。東部來八歲男兒貴得。願爲率養。故從願出給。帖文追後成給之意。敢啓。傳曰。知道。
정조 7년
趙興鎭。以賑恤廳言啓曰。摠戎廳巡令手孟必昌。南門外蓮池契近處。得十朔遺棄男兒。告于西部。願爲收養。訓鍊都監別武士韓鎭周。興仁門內近處。得五朔遺棄女兒。告于東部。使渠婢子欲爲收養事。自各該部牒呈。故從願收養。帖文追後成給之意。敢啓。傳曰。知道。
정조 7년
刑曹啓目粘。裵召史擊錚辭緣議處云云。有不敢自是己見。指一覆啓。上裁。何如。判付啓。卿之所見。信有條理。依前決折。昌原府殺獄罪人仇太漸。勿爲成獄事。分付爲良如敎。
정조 7년
執義李福徽疏曰。伏以。臣自來病情。已悉於日前疏籲。症勢之濱危。筋力之難强。伏想聖明之所俯燭。而伊後凡節。有加無減。天牌屢臨。日事違傲。縮伏悚懍。唯譴何是俟。伏奉日昨傳敎下者。以多日闕啓。誨責備至。辭旨截嚴。臣於是益不勝瞿然慙恧。惶恐殞越。無地自容。夫懲討義重。秉彝同得。固當沬血飮泣。不得請則不已。而顧臣病情。蠢動無路。旣不能逐日論啓。以洩沐浴之忱。又不得隨諸臺後。少伸難安之私。義分都虧。臺體掃地。況今九耊老父。方當寒節。素患風眩之症。挾感添發。眞元日下。轉側須人。臣方左右扶將。萬無晷刻離捨之勢。一日虛縻。徒增臣一日之罪。玆敢短章呼籲於仁覆之天。伏乞俯垂鑑諒臣情勢之難强。亟改臣職名。以安私分。以肅朝綱。不勝幸甚。臣無任云云。答曰。省疏具悉。爾其勿辭。救護父病。
정조 7년
癸卯十一月十三日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命在闕有司堂上入侍。賤臣承命出。與有司堂上徐有隣偕入進伏。上謂有隣曰。昨日醫官處。頒給冊子。詳細曉諭乎。有隣曰。謹依聖敎。一一布告矣。俄聞守禦廳所屬。昨今連有來納者云。徯應之速。可謂捷於桴鼓矣。上曰。收養則姑無人乎。有隣曰。此則姑無之。而人有自外倉來者。皆言其欣欣得所之形。比如枯荄之復蘇云矣。上曰。雖翹肖之微。尙欲其生。況人命乎。如果普濟。無一夫之不獲。則顧予之樂。豈有大於此者乎。冊子則務從廣布。似無人不見矣。有隣曰。中外無不遍頒矣。上曰。抄戶之役。各部尊位。果能着實檢擧云耶。有隣曰。見方指揮部官。悉心董飭云矣。上命漢城府郞廳發牌各部尊位。成冊持入。抄戶何當盡爲。亦爲知入。賤臣承命出。招問漢城府郞廳後。持尊位成冊以入。奏曰。抄戶之役。城內則纔已告畢。今方出向城外云矣。上命有隣先退。軍士房承旨入侍。賤臣出傳還入。同副承旨趙興鎭追入進伏。上命興鎭書傳敎曰。一自典則頒布之後。各營門俱無搜納。而獨於守廳軍所得納。如是夥然。此將臣勤於奉法而然。守禦使鄭民始。特賜鹿皮一領。爲諸營勸。書訖。有防曰。日前一千兩帑銀之特補關東賑資。實是曠絶之惠澤。凡厥瞻聆。孰不感歎。惟其鳩穀之道。在於以錢換貿。而本道異於西北。交易極艱。道臣以均廳之從前貿銀。論報請換。而均廳不敢擅便。未免遲滯云。均廳貿銀。旣有前例。本道鳩穀。不容少緩。依式換送。恐合事宜。臣旣待罪本道句管堂上。故敢此仰達矣。上曰。依爲之。出擧條仍命退。諸臣以次退出。
정조 7년
癸卯十一月十三日未時。上御誠正閣。軍士房承旨入侍時。同副承旨趙興鎭。假注書徐瀅修。記事官李祖承尹行任。以次進伏訖。上命興鎭讀諸公事訖。命退。諸臣以次退出。
정조 7년
癸卯十一月十三日申時。上御誠正閣。坐直承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命禮房承旨入侍。賤臣出傳還入。行左承旨徐有防追入進伏。上命興鎭書傳敎曰。卒儒臣兪彦鏶家祭文。業已撰下。致祭日字。過齋後卽爲擧行事。分付。書訖。命有防興鎭分讀諸公事訖。仍命退。諸臣以次退出。
정조 7년
行都承旨李憲默坐。行左承旨徐有防坐。右承旨李在學奉命在外。左副承旨安聖彬坐直。右副承旨洪秉纘在外。同副承旨趙興鎭坐直。注書二員未差。假注書徐瀅修仕朴能源仕直。事變假注書鄭觀輝在外。
정조 7년
傳于徐有防曰。承旨馳詣宗廟景慕宮。奉審摘奸以來。
정조 7년
李衡達奉命在外。代鄭觀輝爲事變假注書。
정조 7년
趙興鎭啓曰。卽者敦寧府錄事來言。領敦寧府事金熤。以爲伏見昨日下政院傳敎。尤萬萬惶懍。不敢留住鄕村。進伏江上。恭俟嚴誅云矣。係是大臣去就。敢啓。傳曰。得聞返旆之奇。良感良感。不以予不誠爲咎。乃能勉回初志。予於是受賜大矣。自卿出處江墅。尙稽敦勉之旨者。予無開口慰藉之語故耳。區區此意。卿或諒之乎否。一味噤默。反有妨於敬禮之義。左右思量。不得不敷及至此。幸望進住本第。以紓予不安之心事。遣史官傳諭。
정조 7년
以全羅監司狀啓災結加請事。傳于趙興鎭曰。今日內草記稟處。
정조 7년
徐有防。以禮曹言啓曰。卽接昭寧園守奉官所報。則今十一月十六日綏吉園忌辰祭享時。兩官當爲進參。而同任守奉官高廷憲。時在全羅道光州地。初不上來。無以備員云。莫重祭享。兩官不可不備。守奉官高廷憲。今姑改差。其代。令該曹口傳差出。以爲備員將事之地。何如。傳曰。允。
정조 7년
吏曹口傳政事。以鄭觀輝爲昭寧園守奉官。
정조 7년
趙興鎭。以賑恤廳言啓曰。訓鍊都監巡令手趙弘麟。西小門外把橋近處。得八歲男兒金點乭。告于西部。自該部牒呈領付。故依節目留養之意。敢啓。傳曰。知道。
정조 7년
趙興鎭。以賑恤廳言啓曰。訓鍊都監巡令手崔碩輝。池下契近處。得九歲男兒於屯金。告于西部。自該部牒呈領付。而龍虎營卜馬軍金振興。願爲率養。故依願出給。帖文追後成給之意。敢啓。傳曰。知道。
정조 7년
趙興鎭。以賑恤廳言啓曰。訓鍊都監牢子李泰柱。都楮洞近處。得兩朔遺棄男兒。欲爲收養。告于西部。自該部牒呈。故依願施行。帖文追後成給之意。敢啓。傳曰。知道。
정조 7년
趙興鎭。以賑恤廳言啓曰。扈衛廳巡令手池繼得。石橋項近處。得九歲男兒黃福男。告于南部。同廳陪旗手金福伊。西小門內契近處。得十歲男兒得孫。告于西部。自各該部。牒呈領付。故合二口。依節目留養之意。敢啓。傳曰。知道。
정조 7년
趙興鎭。以賑恤廳言啓曰。守禦廳塘報手金天鳳。太平館契近處。得遺棄三歲男兒。告于西部。扈衛廳燈籠手崔道謙。長木廛近處。得十歲男兒甲伊。告于中部。自各該部。牒呈領付。故合二口。依節目留養之意。敢啓。傳曰。知道。
정조 7년
趙興鎭。以賑恤廳言啓曰。奎章閣使令林龍得。小公洞近處。得九歲男兒盲人險奉。八歲男兒盲人險山及四歲女兒五木。告于南部。而五木段。九里介契居內醫朴春源。願爲率養。依願施行。帖文追後成給計料。盲人險奉險山。自該部牒呈領付。故合二口。依節目留養之意。敢啓。傳曰。知道。盲兒救活。尤屬着意。依頃日拾得盲兒例。各別濟活之意。句管郞吏處。嚴飭。可也。
정조 7년
癸卯十一月十四日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命有防讀諸公事訖。仍命退。諸臣以次退出。
정조 7년
癸卯十一月十四日酉時。上御誠正閣。禮房承旨入侍時。行左承旨徐有防。假注書朴能源。記注官金健修。記事官尹行任。以次進伏訖。上曰。同副承旨入侍。趙興鎭進伏。上曰。左副承旨傳敎書寫之役。今至幾何。賤臣承命出。回奏曰。已寫者過半云矣。上曰。先書者卽爲持入。賤臣承命奉入。上曰。昭寧園守奉官在外代望。卽爲擬入。勿以年五十應出六者。擬望。可也。仍命退。諸臣以次退出。
정조 7년
行都承旨李憲默坐。行左承旨徐有防坐直。右承旨李在學奉命在外。左副承旨安聖彬坐。右副承旨洪秉纘在外。同副承旨趙興鎭坐直。注書二員未差。假注書徐瀅修仕朴能源仕直。事變假注書鄭觀輝在外。
정조 7년
傳于李憲默曰。承旨入侍。
정조 7년
吏曹口傳政事。以朴命燮爲昭寧園守奉官。
정조 7년
以原春道宣諭使海瀆神設祭事狀啓。傳于趙興鎭曰。東海廟設祭時。勿具三獻。只以地方官爲獻官擧行事。令廟堂三懸鈴行會。
정조 7년
趙興鎭。以備邊司言啓曰。以全羅監司趙時偉災結加請狀啓。有今日內草記稟處之命矣。卽見其狀本。則以爲本道失稔。莫過於癸巳。而今年遭歉。比諸癸巳。殆有甚焉。伊時劃災。猶爲四萬五千二百三十二結零。則今年四萬四百三十九結之災。不至濫觴之科。所下災結一萬二千二百結外。限二萬八千二百三十九結。特許加劃事。請令廟堂稟旨。分付矣。以今年湖南之災傷。較該曹元劃之災結。已慮其太不相當。而今此所請之數。又未免過於分數。事目災一萬二千二百結外。加給災一萬七千八百結。竝與事目災。滿三萬結劃給。使之精抄均俵。何如。傳曰。本道今年災荒。何靳癸巳已例。依狀請許施。如是準給。蓋從寧失之義也。萬一排俵之際。忽於致察。偸弄爲事。白徵如前。則監司守令。決不宜尋常處之。自本司各別措辭嚴飭。可也。
정조 7년
趙興鎭。以兵曹言啓曰。今日發遣將校。宗廟大門。雜人出入與否。使之審察矣。回告內。有一白衣人。來到門外。而入直部將。出送冠服。換着入去於部將直所。事甚怪訝。招問其委折。則出身具遜爲名人。與入直部將崔秀崗。素所相親。有此闌入之擧云。前後飭敎。何等申嚴。而莫重廟門。部將之恣意許入。雜人之換衣冒入。事未前聞。萬萬驚駭。入直部將崔秀崗爲先汰去。竝與出身具遜。令該府拿問嚴處。何如。傳曰。廟內事體。何等至重且嚴。而幺麽守門部將。有此犯科。不但事未前聞而已。閑雜人攔入。尙可嚴禁。況此潛給冠服。冒着率入。極爲驚駭。依草記部將及冒着冠服人。竝令該府。嚴問取招。過齋後卽爲開坐擧行。該部將爲先汰去。向來申飭之後。卿能修擧。有此摘發之擧。殊甚嘉乃。此後益加惕念審察。可也。
정조 7년
趙興鎭。以賑恤廳言啓曰。扈衛廳伺候軍朴重泰。長興洞近處。得八歲男兒趙興喆。告于南部。同廳帳幕軍韓壽萬。水口門內契近處。得九歲男兒寬興。告于同部。禁衛營巡令手金景郁。鍾樓近處。得九歲男兒夫久里。告于中部。欲爲收養。自各該部。牒呈領付。故趙興喆寬興合二口。依節目留養。夫久里。金景郁處。從願施行。帖文追後成給之意。敢啓。傳曰。知道。留養收養率養人等姓名年歲日字。竝與覓納人役姓名。不待月終都錄啓。爲先待明朝。秩秩區別。各各懸註。以小名成冊。修正入啓。留養中如或有病。各別救療。俾無執頉於摘奸之弊。可也。
정조 7년
趙興鎭。以賑恤廳言啓曰。訓鍊都監軍士鄭占淳。東門外居壇直金仁大假家。得六歲男兒興雲。而良人張寬彬。欲爲收養。告于東部。同都監局出身朴忠亮。東門外曲城近處。得九歲男兒福伊。欲爲率養。告于同部。扈衛廳領長軍官梁世郁。新門內契。得十歲男兒李聖孫。告于西部。同廳牢子鄭泰英。宗廟前近處。得九歲男兒孝同。告于中部。奎章閣使令朴枝昌。京營庫契近處。得十歲男兒姜者斤得。告于西部。自各該部。牒呈領付。故李聖孫孝同姜者斤得合三口。依節目留養。興雲福伊合二口。率養人處從願施行。帖文追後成給之意。敢啓。傳曰。知道。
정조 7년
趙興鎭。以賑恤廳言啓曰。中部牒呈內。十歲男兒榮孫。九歲男兒金也致。合二口領付。故依節目留養之意。敢啓。傳曰。知道。
정조 7년
趙興鎭。以賑恤廳言啓曰。中部牒呈內。漢原西邊契居良人洪龍貴。得三朔遺棄男兒。欲爲收養。而貧不自食。自願受料。故從願施行。依節目給料之意。敢啓。傳曰。知道。
정조 7년
癸卯十一月十五日辰時。上御誠正閣。同副承旨入侍時。同副承旨趙興鎭。假注書徐瀅修。記事官李祖承尹行任。以次進伏訖。上命書傳敎曰。左副承旨。馳詣永陵。奉審摘奸以來。書訖。命新除守奉官。各別催促。使之傳香前出去。奉審承旨。自備糧往來。勿爲貽弊之意。分付。賤臣出傳還入。上命退。諸臣以次退出。
정조 7년
癸卯十一月十五日未時。上御誠正閣。禮房承旨入侍時。行左承旨徐有防。假注書徐瀅修。記事官李祖承尹行任。以次進伏訖。上命有防讀諸公事。仍命同副承旨入侍。賤臣出傳還入。同副承旨趙興鎭追入進伏。上命有防先退。上曰。左副承旨。今日當復命乎。興鎭曰。七十里往返。恐難於今日內周旋云矣。上曰。予於先朝。仰覩傳香後卽命奉審。則城門未閉前。必皆復命。豈有路遠未及之慮耶。自政院更加申飭。可也。興鎭曰。謹當以聖敎。從撥路連爲催促矣。仍命退。諸臣以次退出。
정조 7년
癸卯十一月十五日未時。上御誠正閣。都承旨入侍時。行都承旨李憲默。假注書徐瀅修。記事官李祖承尹行任。以次進伏訖。上命書傳敎曰。奉審承旨。必於今日內入來事。分付。書訖。上曰。國朝寶鑑。承旨奉覽乎。憲默曰。以其新刊之書。故居在鄕曲。未及奉覽矣。上曰。從當賜給矣。仍命退。諸臣以次退出。
정조 7년
癸卯十一月十五日酉時。上御誠正閣。坐直承旨入侍時。同副承旨趙興鎭。假注書朴能源。記注官金健修。記事官尹行任。以次進伏訖。上曰。左承旨入侍。徐有防進伏。以原春監司災結加請事狀啓。命書傳敎曰。本道今年。何拘多寡。依狀請施行。如是準給之後。守令萬一忽於致察。難於把束之微。有白徵之弊。則隨現重繩。斷不可已。又或有偸弄之弊。當以贓律從事。令道伯十分詳察犯者。毋憚大吏。隨聞登聞之意。一體分付。上曰。奉審承旨入來乎。知入。賤臣承命出。回奏曰。已爲入來矣。上曰。入侍。安聖彬進伏奏曰。臣敬奉聖敎。馳詣永陵。陵上奉審。則無頉。看審祭物祭器祭井。則俱淨潔。摘奸諸執事進排官。則皆無頉矣。上命有防書傳敎曰。如此短晷。食後奉命。門限後復命。誠勤可嘉。奉審承旨安聖彬。貂皮笠耳掩一部賜給。又命書傳敎曰。近日日氣晴暖。船粟之利涉。方且默祈。以此意。下諭于督運御史處。已裝幾隻。未裝幾隻。已發幾隻。未發幾隻形止。一一狀聞。此後發船形止。陸續登聞。而嶺東到泊形止。嚴飭各該地方官。形止這這報來。仍又狀聞事。下諭于關東伯處。仍令廟堂枚擧行會。★★★伯領★★★★指路★★★★★★放心事。各別嚴飭。仍命退。諸臣以次退出。
정조 7년
行都承旨李憲默坐。行左承旨徐有防坐。右承旨李在學奉命在外。左副承旨安聖彬坐直。右副承旨洪秉纘在外。同副承旨趙興鎭坐直。注書二員未差。假注書徐瀅修仕金孝建仕直。事變假注書未差。
정조 7년
傳于李憲默曰。軍士房承旨入侍。
정조 7년
李憲默啓曰。假注書朴能源。身病猝重。勢難察任。今姑改差。何如。傳曰。允。
정조 7년
朴能源改差。代以金孝建爲假注書。
정조 7년
傳于趙興鎭曰。摘奸備邊郞留待。
정조 7년
傳于趙興鎭曰。備局有司堂上摘奸備郞。明日來待。
정조 7년
安聖彬啓曰。判尹金履素。左尹李柱國。右尹李崇祐。依下敎來待矣。傳曰。入侍。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 7년
安聖彬。以賑恤廳言啓曰。承政院使令鄭重翼。布廛屛門近處。得九歲男兒大福。告于中部。自該部牒呈領付。故依節目留養之意。敢啓。傳曰。知道。
정조 7년
洪忠監司金文淳疏曰。伏以。古人云。疾痛呼父母。今殿下。父母於臣。而臣有疾痛矣。安得不仰首一呼於殿下之前哉。伏念。臣猥以匪才。冒膺重寄。一路値歉荒之災。而責在拯溺。重宸勤宵旰之念。而職居分憂。以是祗懼。殆忘寢食。不顧器職之淺短。惟思誠力之殫竭。以爲一半分報效之地。而只緣臣。稟質脆弱。疾病侵尋。少有勞動。輒致添劇。澌削之漸。已祟於昨冬。沈痼之症。轉加於今春。歷月彌苦。一味難振。而此時則猶或可强。民事不至抛棄。賑政僅能了當。莫非王靈之攸曁。而臣亦以爲自幸矣。及至秋巡之行。昔疾復作。風露之所觸冒而形神銷鑠。道途之所跋涉而筋力凜綴。症情益添於一日二日之際。源委已深於不知不覺之中。而民生方艱於庚呼。君父獨勞於丙枕。則有非臣言私之時。故强自調護。多般治療。以冀其挨過時月。幸得差勝。而忽自去月望間。轉益危苦。頭痛劇而不能擧。腰痿甚而不能運。當食而嘔。食不近口。欲睡而燥。睡不貼席。長時昏涔。眞元解脫。蔘補無以責效。醫技亦且告窮。一身之安危。固不足恤。而百務之委屬。實爲可悶。守令之來見。而無路延接。文簿之堆積。而莫可應酬。數旬瘝曠。庶事叢脞。顧今何如時也。災荒連歲。憂虞溢目。賙賑之議方張而未能隨事點檢。船粟之期不遠而不得預先措置。噫。臣受恩如天。涓埃莫報。而炳然一心。勉焉自效者。惟在於夷險不擇。生死向前。而不幸一病如此。有意莫遂。至使策勵之誠。反歸僨敗之境。則其爲辜恩負德。益復如何。雖在昏迷之中。亦有省覺之時。蹶然而起。悚然而思。必欲强策病軀。爲民國殫精致力。而亦不可得。言之至此。庶幾聖鑑之俯燭實狀。而臣心亦可謂窮且慽矣。臣若徒懷嚴畏。不思所以據實陳暴。趁卽變通。俾彼遑遑待哺之民。失此岌岌救濟之機。則益無所逃罪。日夜徊徨。左右思量。玆不得不疾聲哀籲於慈覆之天。伏願殿下。察臣病之難强。念民憂之惟棘。特遞臣職。以幸公私。千萬幸甚。臣無任屛營祈懇之至。謹昧死以聞。答曰。省疏具悉。病旣如是沈篤。災歲民務之淹滯。極可悶也。卿之本職許遞。
정조 7년
癸卯十一月十六日辰時。上御誠正閣。承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命書傳敎曰。備局有司堂上來待。書訖。上命慶尙全羅原春三道行會。如已出草。卽爲入之事。分付備局。賤臣承命出問後。還奏曰。姑未及出草云矣。上命退。諸臣以次退出。
정조 7년
癸卯十一月十六日午時。上御誠正閣。軍士房承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。在闕有司堂上。持黃海兵營備郞所啓文書。就議領右相後入來稟處事。分付。賤臣出來傳命後。還入進伏。命退。承史以次退出。
정조 7년
癸卯十一月十六日申時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。聞有餓殍。心甚矜惻。餓殍所在坊何坊。其坊尊位誰也。興鎭曰。未及聞知矣。上曰。有司堂上入來耶。興鎭曰。業已待令矣。上曰。旣與民事有異。有司堂上備邊郞。明日過齋後來待事。分付。賤臣承命出傳後。還入進伏。上命書傳敎曰。漢城府堂上入侍。命退。承史以次退出。
정조 7년
癸卯十一月十六日酉時。上御誠正閣。漢城府堂上入侍時。漢城府判尹金履素。左尹李柱國。右尹李崇祜。同副承旨趙興鎭。假注書金孝建。記事官李崑秀尹行任。以次進伏訖。上曰。俄聞閭巷有餓殍云。故已令該部官。尋其族黨。以爲埋葬之地。而咫尺城闉之內。有此塡壑之患而恬然不知。亦未卽聞。此何異於非我也歲也。莫非予自反之處。顧何暇責之於卿等。而此後則亦自京兆。申飭。或有此等之患。俾卽草記。可也。履素等曰。此莫非臣等不職之罪。而聞是病乞之人。今卄六夜。致命於中部良人金大中家門外。故大中𢱲置馬廛橋邊。而部官已爲埋置於城外云。其不卽聞知。本洞任長。自本府適有捉囚之事。似爲遲滯矣。上曰。外邑而有如此之患。必罪守土之臣。而輦轂之下。則一任饑餒。至於死亡。豈可成說乎。矯捄之政。專在於賙賑。而賙賑之要。在抄戶之如何耳。抄戶之際。果無當入而不入。當漏而不漏。無如前冬不精之弊否。履素等曰。姑未盡抄。而今年則旣有尊位故。自京兆。往復尊位。商量其形勢。採探其緩急。抄戶之中。亦分尤甚稍實三等。以爲鱗次接濟之地。而尊位則旣在本洞。詳知洞中事情。使尊位先抄戶口。越送京兆。亦自京兆酌量存拔。則似不雜亂矣。上曰。依此爲之。而聞今年則太欠於精抄云。然否。崇祜曰。果有此弊矣。上曰。家雖小而當有稍裕者。家或大而亦有極艱者矣。須於此等處。另加區別。雖其抄戶。務從精略。則必有窮民向隅之歎。亦豈無闊狹之道乎。今年賑事。專責於卿等。須十分加意爲之。好矣。使之先退。履素等先出。命興鎭。書洪忠監司疏批。因命書傳敎曰。放火罪人。過齋後取招。旣有下敎。在外刑曹判書許遞。明日政。以在京無故人擬入。待下批。使卽牌招擧行。又命書傳敎曰。洪忠監司有闕之代。政官待開門牌招開政。待下批。仍令不多日內辭朝。上曰。吏曹參議前望單子入之。出榻敎因命退。承史以次退出。
정조 7년
行都承旨李憲默坐。行左承旨徐有防坐。右承旨李在學奉命在外。左副承旨安聖彬坐直。右副承旨洪秉纘坐直。同副承旨趙興鎭坐。注書二員未差。假注書徐瀅修仕直。事變假注書鄭棟仕。
정조 7년
趙興鎭啓曰。備局有司堂上金華鎭徐有隣徐浩修趙時俊。摘奸備郞沈基泰。依下敎來待矣。傳曰。入侍。
정조 7년
以禮曹冬至祭享啓聞。傳于洪秉纘曰。永禧殿謹當親享。
정조 7년
傳于安聖彬曰。違牌吏曹參議許遞。前望單子入之。待下批。卽爲牌招開政。
정조 7년
以來二十一日。輪對。取稟。傳于安聖彬曰。爲之。
정조 7년
傳于安聖彬曰。憲府臺諫牌招。使之承受。
정조 7년
以吏曹參議金憙牌不進罷職傳旨。傳于李憲默曰。只推。更爲牌招。
정조 7년
有政。吏批。判書金鍾秀受由在外。參判鄭昌順牌不進。參議金憙進。行都承旨李憲默進。啓曰。判書金鍾秀受由在外。參判鄭昌順牌招不進。小臣獨政未安。何以爲之。敢稟。傳曰。只出緊任。以沈基泰爲修撰。李廷書爲監察。洪文泳爲兼西學敎授。申大升爲洪忠監司。徐浩修爲刑曹判書。司直安𠍱今加輔國。卿宰年八十加資事。承傳。出身梁彦孟。學生張之奕。以上加資事。承傳。
정조 7년
兵批。判書李𡊠病。參判趙時俊病。參議尹勉升進。參知李重馥病。同副承旨趙興鎭進。副護軍權坪。副司直李在簡金夏材金文淳趙鼎鎭鄭存中林錫喆李時秀沈基泰。副司果鄭在信李頤祥姜忱單付。
정조 7년
傳于洪秉纘曰。黃海兵使口傳差出。待下批。當日辭朝。
정조 7년
兵曹口傳政事。以吳載熙爲黃海兵使。
정조 7년
傳于安聖彬曰。今日內開坐。捧供以入。
정조 7년
鄭觀輝在外。代以柳爲事變假注書。
정조 7년
柳在外。代以李德鉉爲事變假注書。
정조 7년
李德鉉在外。代以朴宗默爲事變假注書。
정조 7년
傳于安聖彬曰。召對爲之。
정조 7년
傳于洪秉纘曰。今已夜深。黃海兵使。待開門辭朝。
정조 7년
傳于安聖彬曰。吏曹佐郞李集斗爲先汰去。囚單子催促。
정조 7년
傳于洪秉纘曰。黃海前兵使在京者拿處。旣有今日捧供之敎。更有開坐未罷前直令擧行之命。而至于今。四鼓已近。而屢勤催促。然後所謂政院。始以忘置爲對。承旨事。萬萬駭然。當該承旨注書禁推。莫非院吏作俑之罪。該房書吏。令攸司。待明朝杖問取招。
정조 7년
洪秉纘啓曰。左副承旨安聖彬禁推事。命下矣。遞差傳旨捧入之意。敢啓。傳曰。知道。
정조 7년
洪秉纘啓曰。臣與左副承旨安聖彬伴直矣。禁推事。命下矣。伴直無人。同副承旨趙興鎭。卽爲牌招入直。何如。傳曰。允。
정조 7년
金孝建禁推。代以李敬五爲假注書。
정조 7년
朴宗默在外。代以鄭棟爲事變假注書。
정조 7년
以安聖彬囚單子。傳于洪秉纘曰。放送。
정조 7년
徐有防。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初五日上辛日。社稷祈穀祭。遣大臣攝行。何如。傳曰。謹當親行。
정조 7년
洪秉纘。以戶曹言啓曰。慶運宮卽祚堂有頉處。今已修改之意。敢啓。傳曰。知道。
정조 7년
趙興鎭。以兵曹言啓曰。今番庭試武科殿試時。永柔居金海淡。以借射罪。去九月慶尙左道盈德縣水軍充定。押送配所矣。卽接慶尙監司移文。則該縣以尤甚被災邑。限明秋勿定配所事。狀請蒙允。故罪人還爲押送云。充軍發配。雖在於本道狀請之前。本縣旣入於尤甚邑。則勢難仍定。罪人金海淡。右道稍實邑熊川縣移定水軍之意。敢啓。傳曰。知道。
정조 7년
洪秉纘。以宣惠廳言啓曰。在前貢獻停止之時。有自京廳代封之例。王大妃殿惠慶宮。四道所封進朔膳方物物膳臘肉各種。元價憑考會案。抄出列錄。依下敎別單書入。而貢獻事體。不輕而重。有不敢自下擅便。大殿中宮殿所封數爻。一體書入之意。敢啓。傳曰。知道。慈殿慈宮物膳方物。事體莫重。雖有自京廳進排之命。各殿進上。不必依此例爲之。置之。可也。
정조 7년
洪秉纘。以賑恤廳言啓曰。奎章閣近仗軍士張豊運。九里介近處。得三歲遺棄男兒有福。八歲男兒福伊。告于南部。而有福則奎章閣使令金世三欲爲收養。福伊則奎章閣加出使令金允瑞欲爲率養。承政院引陪使令梁起麟。南水洞三巨里近處。得姓名不知三歲遺棄男兒。欲爲收養。告于南部。自該部牒呈。故竝依願施行。帖文追後成給之意。敢啓。傳曰。知道。
정조 7년
洪秉纘。以賑恤廳言啓曰。萬里倉契居禁軍朴思默。同倉近處。得十歲女兒姓不知順伊。欲爲收養。告于西部。自該部牒呈。故依願施行。帖文追後成給之意。敢啓。傳曰。知道。
정조 7년
洪秉纘。以賑恤廳言啓曰。扈衛廳燈籠軍朴春尙。部契街上得八歲男兒老味。欲爲率養。告于南部。西部牒呈內。松杞橋近處。得九歲男兒趙好甲。自各該部領付。故老味。朴春尙處。依願施行。帖文追後成給。而趙好甲。依節目留養之意。敢啓。傳曰。知道。
정조 7년
洪秉纘。以賑恤廳言啓曰。祭基里居良人韓昌大。鍾巖近處。得五歲姓名不知男兒。欲爲收養。告于東部。自該部牒呈。故依願施行。帖文追後成給之意。敢啓。傳曰。知道。
정조 7년
趙興鎭。以守禦廳言啓曰。昨日初更量。本廳敎鍊官朴慶國。齎傳內賜字恤典則十三件。及頒賜件記一張。故臣祗受後。典則一件。臣民始祗受。其餘十二件。自中軍以下。至各色軍兵頭目人。卽爲聚會。謹依頒下件記。一一分給。仍以今我聖上。適値荒歲。先行恤黎民之道。益軫保赤子之念。命作典則。廣布中外。凡諸童穉之無依而行乞街巷者。嬰孩之失哺而遺棄道傍者。內而賑廳。外而列邑。主管留養。而或慮夫聞見不及。以致一物之失所。遂命各衙門各軍門。布諭其所屬。倘於出入過去之路。有所聞有所見。則或收養爲子女婢僕。或送付於當部該廳。各從其願。以爲廣濟之地。而今又以冊子頒賜主將下至頭目人。俾各遵行。期有實效。聖敎之諄複。節目之詳備。載在卷中。而兼有諺解。易於通曉。各自持歸。詳細觀覽。毋論將領與校卒。躬先奉行。無敢怠忽。而亦於各其率下隊下。輪示此冊子。傳布此曉諭。各令仰體我聖上靡不用極之至意。悉心擧行事。另飭分付本廳各色標下軍頭目爲八名。而頒下冊子。乃是二件。不足六件。自本廳。今方印出。一體頒給之意。敢啓。傳曰。知道。
정조 7년
洪秉纘。以漢城府言啓曰。昨日靑寧橋僵屍埋置事。分付於當部及賑恤廳矣。卽者南部奉事李鋐來告以爲。自賑廳從厚斂裹。眼同埋置云。而遍考當部帳籍。終無金福得姓名之意。敢啓。傳曰。知道。
정조 7년
洪秉纘。以義禁府言啓曰。黃海兵使申應周。令該府拿問嚴覈後。依律勘處事。傳旨。啓下矣。申應周。時在任所云。依例發遣府都事交龜後拿來。何如。傳曰。允。畿邑廚傳之弊。不可不念。奪符宣傳官。仍差假都事拿來。可也。
정조 7년
洪秉纘。以義禁府言啓曰。咸鏡監司李命植狀啓。刑曹粘目內。鐘城前府使崔。潼關前僉使金樂昭等。移本府處之事。允下矣。崔金樂昭等。俱在任所云。依例發遣府書吏羅將。交代後竝拿來。何如。傳曰。待待命拿囚。
정조 7년
洪秉纘。以刑曹言啓曰。頃因傳敎。守禦廳把摠望筒閪失之政院書吏尹得運金宗爀等處。更定五十日期限矣。又過日限。終不搜納云。尹得運金宗爀。更爲嚴囚。依前照律施行。何如。傳曰。允。
정조 7년
洪秉纘。以右邊捕盜廳言啓曰。本廳在囚罪人心翼。今日巳時量。物故之意。敢啓。傳曰。知道。
정조 7년
宣惠廳。惠慶宮四道朔膳臘肉方物停封物種價別單。判付啓。依此別單施行爲有矣。封裹雜物價。勿爲磨鍊爲旀。來月初一日。以此別單。更爲修整單子。竝與價米錢。入于當宮爲良如敎。
정조 7년
司憲府照目。吏曹參判鄭昌順原情云云。緘辭推考罪。杖八十收贖。公罪係是二品。上裁。何如。判付啓。此宰臣月前筵奏。不但朝家聳聽。抑亦記註詳載。有是筵奏。遭是臺彈。豈非理外之事乎。特命發緘。使之對供。蓋欲詳知本事委折是如乎。觀此答通辭語。原望筒。旣令政吏往問後。直爲書入。雖欲追改。勢誠末由也。已然則分排照擬者。卽入直郞官也。正書入啓者。亦入直郞官也。且伊夜入直。況是實郞廳是隱則。今欲査究其故。一則實郞官之罪也。二則實郞官之罪也。以郞官之事。移罪於堂上。焉有如許綜核之政乎。所謂實郞官。下義禁府。嚴問捧口招。期於得情。今夜內捧供以聞。此宰臣段。別無可罪之端。雖使論罪之臺臣聞之。必當悔其相左。然政望事體。所係何如。而任之郞吏之手。專失愼重之意。卽此一款。不可無警。吏曹參判鄭昌順從重推考。照律乙良。追于爲之爲良如敎。
정조 7년
義禁府啓目。粘長水前縣監林仁浩更招云云。判付內辭意。出問目。反覆嚴詰。則終不明白條陳。一向泛稱遲晩。究厥情狀。極爲可駭。刑推得情。何如。判付啓。近來貪墨守令。不無倖逭當律乙仍于。幺麽蔭倅。亦欲生心抵賴。一問再問。遊辭而已。事之痛駭。孰甚於是是旀。況値災歲。似此者類。宜先束濕。待明朝開坐。爲先嚴問。期於取服爲有矣。特以年老之故。姑不加刑。如復呑吐。當依啓目。嚴刑究問。一體添問目發問爲良如敎。
정조 7년
義禁府啓目。黃海前兵使李潤慶原情云云。傳旨及摘奸郞廳手本內辭意。出問目。反覆嚴詰。則九千二百餘兩。假借將吏之名。擅自犯用之狀。雖已自服。其所用處。皆諉報債。漫漶說去。不爲直陳。究厥情狀。誠極痛駭。先朝受敎內。曾經閫師贓汚外。勿爲請刑亦敎是如乎。今此李潤慶之所犯。係是贓汚。刑推得情。何如。判付啓。所謂貸下銀兩。雖曰。三和之債。報於水營。水營之債。報於兵營是如爲有乃。供中初不指陳名色者。本罪之外。尤極痛駭是如乎。無論入已與否。均之爲不法。國有常憲。難以饒貸。待明朝。更良嚴問口招爲有矣。萬一如前漫漶。依啓目刑推得情。以此添問目取招爲良如敎。
정조 7년
義禁府啓目。參禮前察訪崔宇觀原情云云。問目內辭緣。泛稱遲晩。刑推得情。何如。判付啓。考律勘放後。草記爲良如敎。
정조 7년
義禁府啓目。杆城前郡守金載華原情云云。傳旨問目內辭緣。泛稱遲晩。刑推得情。何如。判付啓。渠之伎倆。只在於規避與擅分二事乎。此等守宰。各別重繩。可以謝杆民顚連之情。除刑推。嚴加照律爲良如敎。
정조 7년
義禁府啓目。三陟前營將洪志浩原情云云。傳旨內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。判付啓。特敎嚴問之下。渠焉敢如是粧撰。以冀漫漶乎。此供辭勿施。逐條盤問。期於得情爲有矣。繡啓事體。本自嚴重。有非過去風傳之比是隱則。尤焉敢全沒事狀乎。以此添問目。各別嚴問爲良如敎。
정조 7년
義禁府啓目。宗廟入直部將崔秀崗原情云云。傳旨內辭緣。不爲直陳。泛稱遲晩。刑推得情。何如。判付啓。不爲直招之狀。萬萬痛駭。如渠卑賤之類。何煩王府刑杖。出付兵曹。判書待明朝。箇箇嚴棍得情後。使之草記爲旀。具遜段置。所供全不分明。一體移送棍問爲良如敎。
정조 7년
義禁府啓目。守門將李秉晟原情云云。傳旨內辭緣。泛稱遲晩。刑推得情。何如。判付啓。付過爲良如敎。